
Τη συγγραφέα και εικονογράφο Judith Kerr τη γνωρίσατε μέσα από το παγκόσμιο μπεστ σέλερ της Η τίγρη που ήρθε επίσκεψη. Αυτή τη φορά, οι Εκδόσεις Παπαδόπουλος παρουσιάζουν για πρώτη φορά στην Ελλάδα Το καταραμένο κουνέλι, ένα βιβλίο της για παιδιά ηλικίας 7+ ετών. 
Η Χιονονιφάδα είναι το κουνέλι του σχολείου. Η Χιονονιφάδα, επίσης, είναι ΜΠΕΛΑΣ. Τουλάχιστον αυτό πιστεύει ο Τόμι και, πράγματι, όταν αναλαμβάνει αναπάντεχα την ευθύνη για τη φροντίδα της και ΟΛΑ αρχίζουν να πηγαίνουν στραβά, φαίνεται ότι μπορεί και να έχει δίκιο. Κι ας βγάζει μεγαλύτερο χαρτζιλίκι επειδή την ταΐζει, κι ας μπορέσει ίσως έτσι να πάρει επιτέλους το καινούργιο ποδήλατο που χρειάζεται…

Με την αδελφή του άρρωστη και κρεβατωμένη, έναν ψηλομύτη ηθοποιό με το μπατζάκι του παντελονιού του ύποπτα βρεγμένο και ένα κουνέλι που άνοιξε η γη και το κατάπιε, ο Τόμι βλέπει τις ελπίδες του για καινούργιο ποδήλατο να εξανεμίζονται – ακριβώς όπως εξαφανίστηκε και η Χιονονιφάδα. Θα βρεθεί άραγε η Χιονονιφάδα, και θα του φέρει τελικά καλύτερη τύχη ή γκαντεμιά; Ή μήπως ο Τόμι και η οικογένειά του την έχουν βάψει με αυτό το ΚΑΤΑΡΑΜΕΝΟ κουνέλι του σχολείου;

Μια νέα, απίθανα αστεία και υπέροχα εικονογραφημένη ιστορία από τη θρυλική συγγραφέα και εικονογράφο Judith Kerr, για την οικογένεια, τα προβλήματα της ζωής και τις αναπάντεχες λύσεις που έρχονται από εκεί που δεν το περιμένει κανείς.

	Η Judith Kerr (1923-2019) γεννήθηκε στο Βερολίνο, όμως η οικογένειά της έφυγε από τη Γερμανία το 1933 για να αποφύγει τις συνέπειες της ανόδου του ναζιστικού κόμματος και εγκαταστάθηκε στην Αγγλία. Σπούδασε στο Central School of Art και όταν αποφοίτησε εργάστηκε ως κειμενογράφος στο BBC. Παντρεύτηκε τον γνωστό σεναριογράφο Nigel Kneale το 1954. Σταμάτησε να εργάζεται για να αφοσιωθεί στη φροντίδα των δύο παιδιών της που την ενέπνευσαν, μεταξύ άλλων, να δημιουργήσει το 1968 το πρώτο της βιβλίο, Η τίγρη που ήρθε επίσκεψη, το οποίο έγινε παγκόσμιο μπεστ σέλερ και κυκλοφορεί στα ελληνικά από τις Εκδόσεις Παπαδόπουλος. Από τότε, έγραψε και εικονογράφησε περισσότερα από 20 βιβλία. Τιμήθηκε για το έργο της με το παράσημο του Τάγματος της Βρετανικής Αυτοκρατορίας από τη Βασίλισσα της Αγγλίας.

